በኦሮሚያ ክልል ግጭት ለተፈናቀሉ ወገኖች ከአምስት ሺሕ በላይ ሰዎች ዕርዳታ ለገሱ
ሰሞኑን በኦሮሚያ ክልል ውስጥ ተከስቶ በነበረው ግጭት ሳቢያ ከመኖሪያ ቤታቸው ለተፈናቀሉና በአብያተ ክርስቲያናትና በሌሎች ሥፍራዎች ተጠልለው ለሚገኙ ወገኖች፣ በአዲስ አበባ ሰብዓዊ ዕርዳታ እየተሰበሰበ ነው፡፡ ከአምስት ሺሕ በላይ ሰዎች ዕርዳታ መለገሳቸው ታውቋል፡፡ከረቡዕ ጥቅምት 12 ቀን 2012 ዓ.ም. ጀምሮ በክልሉ የተጀመረው ተቃውሞ ወደ ግጭት ተለውጦ በተፈጸሙ ጥቃቶች 78 ሰዎች ሕይወታቸው ሲያልፍ፣ በርካቶች ከመኖሪያቸው ተፈናቅለው በተለያዩ ሥፍራዎች ተጠልለዋል፡፡ በአገር ፍቅር ቴአትር ቤት ለእነዚህ ወገኖች እየተሰበሰበ በሚገኘው ዕርዳታ ከልጅ እስከ አዋቂ የሚገኙ የኅብረተሰብ ክፍሎች ዕርዳታቸውን እየለገሱ መሆናቸውን፣ እስከ ዓርብ ጥቅምት 21 ቀን 2012 በተደረገው ዕርዳታም ከአምስት ሺሕ በላይ ግለሰቦች ደረቅ ምግቦች፣ ዘይት፣ አልባሳት፣ ውኃና የቤት ቁሳቁሶች ማበርከታቸውን የዕርዳታ አስተባባሪዎች አስረድተዋል፡፡ ሰብዓዊ ዕርዳታውን በበጎ ፈቃደኝነት ከሚያስተባብሩት አንዱ አቶ መሐመድ ካሳ ለሪፖርተር እንደገለጹት፣ ሰሞኑን በኢትዮጵያ የተለያዩ አካባቢዎች የተከሰቱት ችግሮች እርስ በርስ አለመደማመጥ፣ በዕርጋታ አለመነጋገርና የጥሞና መጉደል የፈጠረው መሆኑንና ይህም በርካታ ንፁኃን ዜጎች ከቀያቸው እንዲፈናቀሉና ዕርዳታ እንዲሹ ምክንያት ሆኗል፡፡ አንድ ሰው ሠርቶ ብዙ ቤተሰቡን በሚያስተዳድርበት፣ ታላላቆች ታናናሾቻቸውን በሚንከባከቡበት የኢትዮጵያ የአኗኗር ዘይቤ እንዲህ ዓይነቱ ችግር ሲከሰት ጉዳቱ እንደሚከብድ ያስታወሱት አቶ መሐመድ፣ ለእነዚህ ወገኖች ሰብዓዊ ዕርዳታውን አጠናክሮ ቶሎ መድረሱ ወሳኝ ነው ብለዋል፡፡ በግጭት ምክንያት ነዋሪዎች ከቤታቸው ሲፈናቀሉ ሕፃናት፣ ሴቶች፣ አረጋውያንና የመንቀሳቀስ ችግር ያለባቸው እንደሚጎዱና ለእነዚህ ወገኖች ሰብዓዊ ዕርዳታ ማድረግ፣ አለሁ ማለትና ከጎን መቆም አስፈላጊ መሆኑን ተናግረዋል፡፡ ከዚህ ቀደም ቅድሚያ ለሰብዓዊነት በሚል ዕርዳታዎችን ሲያሰባስቡ እንደነበር፣ አሁን ‹‹ኬር ኤንድ ሼር›› በሚል በማኅበራዊ የትስስር ገጾች ዕርዳታ ከሚያደርግ ቡድን ጋር ተባብረው እየሠሩ መሆኑን፣ በዚህም አልሚ ምግቦችንና የሕክምና ቁሳቁስን ጨምሮ የተለያዩ ሰብዓዊ ድጋፎች መገኘታቸውን ገልጸዋል፡፡ ሰኞ ጥቅምት 17 ቀን 2012 ዓ.ም. የተጀመረው ሰብዓዊ ዕርዳታ የማሰባሰብ ሥራ እስከ ማክሰኞ ጥቅምት 25 ቀን ድረስ የሚዘልቅ መሆኑንና አርቲስቶች፣ የጉዞ ዓድዋ ተጓዦች፣ የእምነት አባቶችና ሌሎችም በጎ ፈቃደኞች በዓይነት ብቻ የሚሰጠውን ዕርዳታ እያስተባበሩ እንደሚገኙ ተገልጿል፡፡ በሥፍራው ሲያስተባብር የነበረው አቶ ያሬድ ሹመቴ ዕርዳታ የማሰባሰቡን ሥራ እነሱ ሲያከናውኑ፣ ዕርዳታውን ተፈናቃዮች ወዳሉባቸው አካባቢዎች በመውሰድ የሚተባበሩት ቀይ መስቀል ማኅበርና ብሔራዊ የአደጋ ሥጋት ሥራ አመራር ኮሚሽን መሆናቸውን አስረድቷል፡፡ እስካሁን ወደ አርሲ ዶዶላ ከሕፃናት እስከ አዋቂ ሊያገለግሉ የሚችሉ ምግብና አልባሳት በአንድ መኪና ተጭነው የተላኩ ሲሆን፣ በቀጣይ ችግሩ ባሉባቸው አካባቢዎች ለማድረስ እየተሠራ መሆኑን አክሏል፡፡ ድሬዳዋ፣ ምሥራቅ ሐረርጌ፣ ባሌ ሮቤ፣ አርሲ ዶዶላና ኮፈሌ በአስቸኳይ የሚላኩባቸው ቦታዎች እንደሆኑና ከዚህ በኋላም በድርቅ ለተጎዱ ወገኖች እንደሚላክ ጠቁመዋል፡፡ ኅብረተሰቡ እስከ ቀነ ገደቡ በዓይነት ብቻ ዕርዳታ እንዲያደርግም ጥሪ አቅርበዋል፡፡ እስከ ሐሙስ ጥቅምት 20 ቀን 2011 ዓ.ም. ከለጋሾች ከስምንት እስከ አሥር ሚሊዮን ብር የሚገመቱ የተለያዩ የዕርዳታ ቁሳቁሶች መገኘታቸውን፣ አስተባባሪዎቹ ለሪፖርተር ገልጸዋል፡፡ 